Dani Coman, fost președinte la Astra și la Hermannstadt, va ocupa din nou această poziție, dar de data aceasta la CFR Cluj.
Dani Coman a avut o întâlnire cu patronul echipei, Nelu Varga, iar acesta a anunțat că s-a înțeles cu fostul portar și că mai rămâne doar un singur aspect de lămurit.
“M-am întâlnit cu Dani Coman. A fost o discuţie interesantă şi constructivă. În proporţie de 90%, Coman este noul preşedinte al lui CFR Cluj. Când vorbesc despre preşedinte, vorbesc chiar despre această funcţie.
Dani Coman va fi preşedinte cu puteri depline la clubul nostru. A mai rămas ca vineri, Dani Coman să aibă o discuţie cu Dan Petrescu, să îi explice şi antrenorul nostru cum vede lucrurile, să se pună de acord pe tot ceea ce înseamnă strategia clubului.
După această discuţie, probabil vom face anunţul oficial că Dani Coman este noul preşedinte al CFR-ului. Mi l-am dorit pe Dani Coman de mai multe ori, mă bucur că suntem aproape să batem palma.
Din punctul meu de vedere, lucrurile sunt ca şi încheiate. Am văzut un Dani Coman ambiţios care îşi doreşte să facă performanţă şi să îşi arate valoarea pe care o ştim cu toţii.
Pe final de săptămână, vineri, probabil, vom face şi anunţul oficial. Dani Coman va fi noul preşedinte al celor de la CFR Cluj. Abia aşteptăm să ne apucăm de treabă.
Vreau să readucem CFR-ul acolo unde îi este locul. Vorbim, bineînţeles, de campioana României”, a spus Neluţu Varga pentru FANATIK.